Document ID: 32011D0380

SKLEP SVETA 2011/380/SZVP
z dne 28. junija 2011
o spremembah Sklepa 2010/330/SZVP o integrirani misiji Evropske unije za krepitev pravne države v Iraku, EUJUST LEX-IRAQ
SVET EVROPSKE UNIJE JE -
ob upoštevanju Pogodbe o Evropski uniji, zlasti člena 28 in člena 43(2) Pogodbe,
ob upoštevanju naslednjega:
(1)
Svet je 14. junija 2010 sprejel Sklep 2010/330/SZVP (1), s katerim je podaljšal integrirano misijo Evropske unije za krepitev pravne države v Iraku, EUJUST LEX-IRAQ (v nadaljnjem besedilu: misija) za nadaljnjih 24 mesecev do 30. junija 2012. Referenčni finančni znesek za obdobje od 1. julija 2011 do 30. junija 2012 določi Svet.
(2)
Misija opravlja svoj mandat v razmerah, ki bi se lahko poslabšale in bi lahko ovirale doseganje ciljev zunanjega delovanja Unije iz člena 21 Pogodbe.
(3)
Sklep 2010/330/SZVP bi bilo treba ustrezno spremeniti -
SPREJEL NASLEDNJI SKLEP:
Člen 1
Sklep 2010/330/SZVP se spremeni:
1.
člen 2(4) se nadomesti z naslednjim:
„4. Usposabljanje poteka v Iraku in v regiji, kakor tudi v Uniji. EUJUST LEX-IRAQ ima urade v Bruslju in Bagdadu, vključno z enoto v Basri, ki je pripravljena za morebitno odprtje urada, če se sprejme takšna odločitev. EUJUST LEX-IRAQ ima urad v Erbilu (regija Kurdistan).“;
2.
v členu 11 se odstavek 2 nadomesti z:
„2. Referenčni finančni znesek za kritje odhodkov, povezanih z misijo, med 1. julijem 2011 in 30. junijem 2012 znaša 27 250 000 EUR.“.
Člen 2
Ta sklep začne veljati na dan sprejetja.
V Luxembourgu, 28. junija 2011

Labels: 18
15
5